D/77/01.01.01.01/2020

Nuorten kesätyöllistäminen vuonna 2021

Uuraisten kunta tukee yrityksiä ja muita y-tunnuksellisia työnantajia nuorten työllistämisessä vähintään kahden viikon ajaksi. Nuoren tulee olla 13-24-vuotias ja kirjoilla Uuraisilla. Jo 13-vuotias voi osallistua kesätyöharjoitteluun, mikäli täyttää saman kalenterivuoden aikana 14 vuotta. Työllistävän yrityksen kotipaikka ei tarvitse olla Uuraisilla, mutta kesätyöpaikan täytyy olla Uuraisilla.

Kesätyöllistämistuki koskee myös 4H-yrittäjiä, joiden yritys toimii 1.6.-31.7. välisen ajan ja yrittäjä voi kirjanpitoonsa perustuen osoittaa liikevaihtoa syntyneen vähintään 100 euroa.

Työllistetty nuori saa palkkaa Tutustu työelämään ja tienaa –mallin mukaan. Palkka kahden viikon työsuhteesta on vähintään 340 euroa sisältäen lomakorvauksen. Työllistävä yritys tai muu y-tunnuksellinen taho saa uuraislaisen nuoren työllistämiseen kunnan kesätyöllistämistukea 150 euroa kahden viikon ja 300 euroa neljän viikon mittaiseen työsuhteeseen. Kaikkiaan nuorten kesätyöllistämistukea varataan 6 000 euroa ja sitä myönnetään hakemusten saapumisjärjestyksessä.

Kesätyöllistämistukea tulee hakea ennen työsuhteen alkamista kunnan verkkosivuilta löytyvällä lomakkeella. Tuki maksetaan työsuhteen päättymisen jälkeen.

Valmistelu: työnsuunnittelija Ari-Pekka Pasanen, puh. 050 440 4420.

**Peruspalvelujohtajan ehdotus:** Peruspalvelulautakunta hyväksyy kesätyöllistämisen periaatteet.

**Päätös:** Ehdotus hyväksyttiin.

**Toimenpiteet:** Tiedoksi: työnsuunnittelija, kunnanhallitus